**Krav til søknad om status som merittert underviser, Det medisinske fakultet**

Du må dokumentere din pedagogiske kompetanse gjennom en pedagogisk mappe som skal bestå av:

• et **søknadsbrev** på maks 10 sider

• en **pedagogisk CV**

• **relevante vedlegg** som dokumenterer ditt pedagogiske kompetansenivå, inkludert dokumentasjon på oppnådd pedagogisk basiskompetanse.

Søknaden som helhet skal, gjennom refleksjon og objektiv dokumentasjon, vise hvordan du innfrir de fire Scholarship of Teaching and Learning (SoTL)-kriteriene (listet under). Søknaden kan med fordel være strukturert rundt disse fire hovedkriteriene:

|  |
| --- |
| **Kriterium 1: Fokus på studentenes læring*** Søkeren har tydelig fokus på studentenes læring i all sin pedagogiske virksomhet.
* Søkeren har et bevisst forhold til sammenhengen mellom undervisningsform, læringsutbytte, vurderingsform, og typer av læring.
* Det er en tydelig og begrunnet sammenheng mellom søkerens grunnleggende oppfatninger om undervisning og læring, og søkerens pedagogiske virksomhet.
* Søkeren har gode relasjoner til studentene, og etterspør og reagerer konstruktivt på tilbakemeldinger fra studentene.
 |
| **Kriterium 2: Klar kompetanseutvikling over tid*** Søkeren har bevisst og systematisk tilstrebet å videreutvikle sin pedagogiske virksomhet og undervisningens form og innhold for å støtte opp under studentenes læring.
* Søkeren har idéer og planer for fortsatt utviklingsarbeid og videreutvikling av sin egen undervisningskompetanse og praksis i fremtiden.
 |
| **Kriterium 3. En forskende tilnærming*** Søkeren har en vitenskapelig tilnærming til sin egen pedagogiske virksomhet ved at han/hun planlegger, kartlegger, evaluerer og modifiserer sin pedagogiske virksomhet med henblikk på hvordan en best støtter opp under studentenes læring.
* Søkeren reflekterer over sin egen pedagogiske virksomhet og rolle i lys av oppdatert og relevant forskning på læring og undervisning.
* Søkeren driver forskningsbasert utdanning, både ved at det faglige innholdet er basert på oppdatert og aktuell forskning i faget, at studentene tar i bruk elementer fra forskningsprosessen i sitt læringsarbeid, og at godt dokumenterte prinsipper og metoder for læring tas i bruk i planleggingen av utdanningstiltak.
 |
| **Kriterium 4: En kollegial holdning og praksis*** Søkeren initierer ulike tiltak for å styrke utdanningskvaliteten i eget og andres arbeid.
* Søkeren samhandler med andre gjennom gjensidig erfaringsutveksling, for eksempel i diskusjoner, på konferanser og gjennom publikasjoner.
* Søkeren bidrar til å oppfylle institusjonens strategiske mål for utdanningskvalitet.
 |

**Søknadsbrevet** skal ellers inneholde:

• En beskrivelse av ditt pedagogiske grunnsyn, det vil si en reflekterende fremstilling av hvordan du som underviser forstår læring i ditt fag, og din rolle som tilrettelegger for læring i egen undervisningspraksis og/eller annen pedagogisk praksis

• En reflektert og drøftende fremstilling av din utvikling som underviser og aktør i annet pedagogisk arbeid, inkludert planer for videre utvikling

• Eksempler fra egen utdanningspraksis som viser bredde og dybde i din pedagogiske kompetanse. Utvalget av eksempler skal begrunnes, og de skal belyse og utdype tema og forhold som ut fra det pedagogiske grunnsynet fremstår som viktige.

• Refleksjon rundt din rolle i og bidrag til å oppfylle institusjonens og enhetens strategier for utdanningskvalitet.
• Det er forventet at du i søknadsteksten viser til relevant faglitteratur.

**Pedagogisk CV** er en detaljert, objektiv og kronologisk fremstilling av det pedagogiske arbeidet du har tatt del i samt av din pedagogiske kompetanse. CV-en bør inneholde informasjon om utdanning og ansettelsesforhold. Universitetspedagogisk skolering bør tillegges vekt og beskrives kort. Aktuelle utdanningsfaglige eller didaktiske publikasjoner og annet formidlingsarbeid bør listes opp, samt legges ved som vedlegg.

Søknaden skal ledsages av aktuelle **vedlegg og dokumentasjon** som understøtter tema og eksempel brukt i søknaden og i den pedagogiske CV-en. Dette kan være i form av kursbevis, skriftlige arbeider (rapportert, papers, artikler el.l dersom disse er særlig relevante), resultater fra studentevalueringer, kollegavurderinger, men også tiltak eller prosjekter som er gjort som ledd i utvikling av undervisningen. Det er ikke nødvendig å vedlegge hele artikler eller bokkapitler med mindre disse er særlig relevante og dette framgår i søknadsteksten. Beskrivelser av hva man har tenkt og gjort er alene ikke nok - det bør følges av konkret dokumentasjon.

**MERK: Det er et absolutt krav å dokumentere oppnådd pedagogisk basiskompetanse.**

**Mal for pedagogisk CV og mappe**

En pedagogisk mappe (teaching portfolio) er en organisert dokumentasjon av en lærers profesjonelle utvikling og oppnådde kompetanse. Den kan inneholde ulike former for refleksjon og dokumentasjon, inkl. søknadsbrev, pedagogisk CV og vedlegg som omtalt over. Slike mapper brukes en rekke steder i inn- og utland. Søkere kan utforme sin pedagogiske CV etter [mal utarbeidet av Det medisinske fakultet](https://www.uib.no/med/enhetforl%C3%A6ring/132056/pedagogisk-kompetanse-vitenskapelig-ansatte-faq).